CELEX: 32021D2134
Language: lv
Date: 2021-12-02 00:00:00
Title: Padomes Lēmums (KĀDP) 2021/2134 (2021. gada 2. decembris) par palīdzības pasākumu saskaņā ar Eiropas Miera mehānismu nolūkā atbalstīt Gruzijas aizsardzības spēkus

3.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 432/55
               
            
         PADOMES LĒMUMS (KĀDP) 2021/2134
         (2021. gada 2. decembris)
         par palīdzības pasākumu saskaņā ar Eiropas Miera mehānismu nolūkā atbalstīt Gruzijas aizsardzības spēkus
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 41. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Saskaņā ar Padomes Lēmumu (KĀDP) 2021/509 (1) tika izveidots Eiropas Miera mehānisms (EMM), ar ko dalībvalstis finansē Savienības darbības, kuras tiek veiktas kopējās ārpolitikas un drošības politikas ietvaros, lai saskaņā ar Līguma 21. panta 2. punkta c) apakšpunktu saglabātu mieru, novērstu konfliktus un stiprinātu starptautisko drošību. Jo īpaši, ievērojot Lēmuma (KĀDP) 2021/509 1. panta 2. punkta b) apakšpunkta i) punktu, EMM drīkst finansēt darbības nolūkā stiprināt tādas trešo valstu un reģionālo un starptautisko organizāciju spējas, kas saistītas ar militāriem un aizsardzības jautājumiem.
                  
               
                     (2)
                  
                  
                     Ar Globālo Eiropas Savienības ārpolitikas un drošības politikas stratēģiju tika noteikti mērķi stiprināt drošību un aizsardzību, dot ieguldījumu to valstu un sabiedrību noturībā, kas atrodas Savienības austrumu kaimiņreģionos, izstrādāt integrētu pieeju konfliktiem un krīzēm, veicināt un atbalstīt sadarbībā balstītas reģionālās sistēmas, un stiprināt globālu pārvaldību, kuras pamatā ir starptautiskās tiesības, tostarp atbilstība starptautiskajām cilvēktiesībām un starptautiskajām humanitārajām tiesībām.
                  
               
                     (3)
                  
                  
                     Savienība ir apņēmusies veidot ciešas attiecības, atbalstot spēcīgu, neatkarīgu un pārtikušu Gruziju, pamatojoties uz Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses (2), tostarp padziļinātu un visaptverošu brīvās tirdzniecības zonu, un veicināt politisku asociāciju un ekonomisko integrāciju, vienlaikus stingri atbalstot Gruzijas teritoriālo integritāti tās starptautiski atzītajās robežās. Saskaņā ar ES un Gruzijas asociācijas nolīguma 5. pantu Savienībai un Gruzijai jāturpina pastiprināt dialogu un sadarbību un veicināt pakāpenisku konverģenci ārpolitikas un drošības politikas jomā, tostarp kopējās drošības un aizsardzības politikas jomā, un jo īpaši jāpievēršas jautājumiem par konfliktu novēršanu, miermīlīgu konfliktu risināšanu un krīžu pārvarēšanu, reģionālo stabilitāti, atbruņošanos, ieroču neizplatīšanu, ieroču kontroli un eksporta kontroli.
                  
               
                     (4)
                  
                  
                     Savienība atzīst Gruzijas nozīmīgo ieguldījumu Savienības kopējā drošības un aizsardzības politikā, tostarp Gruzijas pastāvīgo ieguldījumu KDAP krīzes pārvarēšanas operācijās un misijās Centrālāfrikas Republikā un Mali Republikā.
                  
               
                     (5)
                  
                  
                     Savā 2021. gada 28. oktobra vēstulē, kas adresēta Savienības Augstajam pārstāvim ārlietās un drošības politikas jautājumos (“Augstais pārstāvis”), Gruzijas ārlietu ministrs saskaņā ar Lēmuma (KĀDP) 2021/509 59. panta 1. punktu lūdza Savienību nodrošināt medicīnisko un inženiertehnisko aprīkojumu, kā arī civilā tipa mobilitātes līdzekļus.
                  
               
                     (6)
                  
                  
                     Palīdzības pasākums ir jāīsteno, ņemot vērā Lēmumā (KĀDP) 2021/509 izklāstītos principus un prasības un saskaņā ar noteikumiem par to ieņēmumu un izdevumu izpildi, kurus finansē no EMM.
                  
               
                     (7)
                  
                  
                     Padome atkārtoti apstiprina apņēmību aizsargāt, veicināt un īstenot cilvēktiesības, pamatbrīvības un demokrātijas principus un stiprināt tiesiskumu un labu pārvaldību atbilstīgi Apvienoto Nāciju Organizācijas Statūtiem, Vispārējai cilvēktiesību deklarācijai un starptautiskajām tiesībām, jo īpaši starptautiskajām cilvēktiesībām un starptautiskajām humanitārajām tiesībām,
                  
               IR PIEŅĒMUSI ŠO LĒMUMU.
         
            1. pants
            Izveide, mērķi, darbības joma un ilgums
            
               1.   Ar šo tiek izveidots palīdzības pasākums par labu Gruzijai (“saņēmējs”), kas finansējams no Eiropas Miera mehānisma (EMM) (“palīdzības pasākums”).
            
            
               2.   Palīdzības pasākuma mērķis ir veicināt Savienības politiku attiecībā uz Gruziju, atbalstot Gruzijas aizsardzības spēku spējas stiprināt valsts drošību un noturību, atbalstot Gruzijas sauszemes spēku militāri medicīnisko vienību, inženiertehnisko vienību un loģistikas vienību spēju stiprināšanu, un tādējādi labāk aizsargāt civiliedzīvotājus, kā arī stiprināt Gruzijas spējas sniegt ieguldījumu KDAP militārajās misijās un operācijās.
            
            
               3.   Lai sasniegtu 2. punktā izklāstīto mērķi, ar palīdzības pasākumu finansē turpmāk uzskaitītā aprīkojuma, kurš nav nāvējoša spēka pielietošanai paredzēts aprīkojums, materiālu un pakalpojumu nodrošināšanu minētajā punktā norādītajiem Gruzijas aizsardzības spēku vienībām:
               
                           a)
                        
                        
                           medicīniskais aprīkojums 2. funkcijas medicīniskās aprūpes iestādēm;
                        
                     
                           b)
                        
                        
                           inženiertehniskais aprīkojums inženieru komandām un kolonnām;
                        
                     
                           c)
                        
                        
                           civilā tipa sauszemes mobilitātes līdzekļi (kravas pikapi).
                        
                     
            
               4.   Palīdzības pasākuma ilgums ir 36 mēneši no dienas, kad saskaņā ar Lēmuma (KĀDP) 2021/509 32. panta 2. punkta a) apakšpunktu tiek noslēgts līgums starp palīdzības pasākumu administratoru, kas darbojas kā kredītrīkotājs, un šā lēmuma 4. panta 2. punktā minēto vienību.
            
         
         
            2. pants
            Finanšu nosacījumi
            
               1.   Maksimālā finanšu atsauces summa, kas paredzēta ar palīdzības pasākumu saistīto izdevumu segšanai, ir 12 750 000 EUR. Saskaņā ar Lēmuma (KĀDP) 2021/509 29. panta 5. punktu palīdzības pasākumu administrators var aicināt veikt iemaksas pēc šā lēmuma pieņemšanas līdz 11 475 000 EUR. Līdzekļus, ko administrators aicinājis iemaksāt, izmanto tikai tam, lai maksātu izdevumus robežās, ko ar Lēmumu (KĀDP) 2021/509 izveidotā komiteja apstiprinājusi 2021. gada grozošajā budžetā, kas atbilst šim palīdzības pasākumam.
            
            
               2.   Visus izdevumus pārvalda saskaņā ar Lēmumu (KĀDP) 2021/509 un noteikumiem par to ieņēmumu un izdevumu izpildi, kurus finansē no EMM.
            
         
         
            3. pants
            Vienošanās ar saņēmēju
            
               1.   Augstais pārstāvis panāk nepieciešamās vienošanās ar saņēmēju, lai nodrošinātu, ka tas pilda ar šo lēmumu noteiktās prasības un nosacījumus, – tas ir nosacījums atbalsta sniegšanai saskaņā ar palīdzības pasākumu.
            
            
               2.   Šā panta 1. punktā minētās vienošanās ietver noteikumus, kas saņēmējam uzliek pienākumu nodrošināt, ka:
               
                           a)
                        
                        
                           Gruzijas sauszemes spēku vienības, kas saņem aprīkojumu saskaņā ar palīdzības pasākumu, ievēro attiecīgās starptautiskās tiesības, jo īpaši starptautiskās cilvēktiesības un starptautiskās humanitārās tiesības;
                        
                     
                           b)
                        
                        
                           visi saskaņā ar palīdzības pasākumu sniegtie aktīvi tiek pienācīgi un efektīvi izmantoti nolūkos, kādiem tie tika piešķirti;
                        
                     
                           c)
                        
                        
                           visi saskaņā ar palīdzības pasākumu sniegtie aktīvi tiek pienācīgi uzturēti, lai nodrošinātu to lietojamību un funkcionālu pieejamību visā to dzīves ciklā;
                        
                     
                           d)
                        
                        
                           visu saskaņā ar palīdzības pasākumu sniegto aktīvu dzīves cikla beigās aktīvi netiek nozaudēti vai bez saskaņā ar Lēmumu (KĀDP) 2021/509 izveidotās Mehānisma komitejas piekrišanas nodoti tādām personām vai vienībām, ko neparedz noteiktas vienošanās.
                        
                     
            
               3.   Šā panta 1. punktā minētajās vienošanās iekļauj noteikumus par saskaņā ar palīdzības pasākumu sniegtā atbalsta apturēšanu un izbeigšanu gadījumā, ja tiek konstatēts, ka saņēmējs nepilda 2. punktā minētos pienākumus.
            
         
         
            4. pants
            Īstenošana
            
               1.   Augstais pārstāvis ir atbildīgs par šā lēmuma īstenošanas nodrošināšanu saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi, atbilstoši integrētajai metodiskajai sistēmai nepieciešamo pasākumu un kontroļu novērtēšanai un identificēšanai attiecībā uz palīdzības pasākumiem saskaņā ar EMM.
            
            
               2.   Šā lēmuma 1. panta 3. punktā minētās darbības īsteno Lietuvas Centrālā projektu vadības aģentūra (CPMA).
            
         
         
            5. pants
            Pārraudzība, kontrole un izvērtēšana
            
               1.   Augstais pārstāvis nodrošina, ka tiek pārraudzīta saņēmēja pienākumu, kas noteikti saskaņā ar 3. pantu, izpilde. Šī pārraudzība nodrošina izpratni par pienākumu, kas noteikti saskaņā ar 3. pantu, nepildīšanas kontekstu un riskiem un palīdz novērst šādu nepildīšanu, tostarp ar palīdzības pasākumu atbalstīto Gruzijas sauszemes spēku vienību izdarītus starptautisko cilvēktiesību un starptautisko humanitāro tiesību pārkāpumus.
            
            
               2.   Aprīkojuma un materiālu kontroli pēc tā nosūtīšanas organizē šādi:
               
                           a)
                        
                        
                           piegādes verifikācija – īpašumtiesību nodošanas brīdī Gruzijas aizsardzības spēkiem ir jāparaksta piegādes sertifikāti;
                        
                     
                           b)
                        
                        
                           ziņošana par darbībām – saņēmējam reizi gadā ir jāziņo par darbībām, kas veiktas ar aprīkojumu, materiāliem un pakalpojumiem, kuri sniegti saskaņā ar palīdzības pasākumu, līdz brīdim, kad Politikas un drošības komiteja (PDK) šādu ziņošanu vairs neuzskata par nepieciešamu;
                        
                     
                           c)
                        
                        
                           kontrole uz vietas – saņēmējam pēc Augstā pārstāvja pieprasījuma ir jānodrošina piekļuve, lai veiktu kontroli uz vietas.
                        
                     
            
               3.   Sešus mēnešus pēc aprīkojuma pirmās piegādes Augstais pārstāvis veic izvērtējumu, veicot strukturētu pirmo novērtējumu par palīdzības pasākumu. Tas var ietvert apskates uz vietas, lai pārbaudītu aprīkojumu, materiālus un pakalpojumus, kas sniegti saskaņā ar palīdzības pasākumu, vai jebkuras citas neatkarīgi sniegtas informācijas efektīvas formas. Galīgo izvērtēšanu veic pēc tam, kad ir pabeigta aprīkojuma, materiālu un pakalpojumu piegāde saskaņā ar palīdzības pasākumu, lai novērtētu, vai palīdzības pasākums ir sniedzis ieguldījumu izvirzīto mērķu sasniegšanā.
            
         
         
            6. pants
            Ziņošana
            Īstenošanas laikposmā Augstais pārstāvis saskaņā ar Lēmuma (KĀDP) 2021/509 63. pantu sniedz PDK pusgada ziņojumus par palīdzības pasākuma īstenošanu. Palīdzības pasākumu administrators regulāri informē ar Lēmumu (KĀDP) 2021/509 izveidoto Mehānisma komiteju par ieņēmumu un izdevumu īstenošanu saskaņā ar minētā lēmuma 38. pantu, tostarp, sniedzot informāciju par iesaistītajiem piegādātājiem un apakšuzņēmējiem.
         
         
            7. pants
            Apturēšana un izbeigšana
            PDK saskaņā ar Lēmuma (KĀDP) 2021/509 64. pantu var nolemt pilnībā vai daļēji apturēt palīdzības pasākuma īstenošanu.
            PDK var arī ieteikt Padomei izbeigt attiecīgo palīdzības pasākumu.
         
         
            8. pants
            Stāšanās spēkā
            Šis lēmums stājas spēkā tā pieņemšanas dienā.
         
         
            Briselē, 2021. gada 2. decembrī
            
               
                  Padomes vārdā –
               
               
                  priekšsēdētājs
               
               J. VRTOVEC
            
         
         
            (1)  Padomes Lēmums (KĀDP) 2021/509 (2021. gada 22. marts), ar ko izveido Eiropas Miera mehānismu un atceļ Lēmumu (KĀDP) 2015/528 (OV L 102, 24.3.2021., 14. lpp.).
         
            (2)  OV L 261, 30.8.2014., 4. lpp.